'भारतीय बल्लेबाजी से बेहतर कोई चुनौती नहीं'  
ऑस्ट्रेलिया के युवा तेज गेंदबाज जेम्स पेटिनसन भारत के खिलाफ इस महीने के अंत में होने वाली चार टेस्ट की शृंखला के लिए बेताब हैं...
ऑस्ट्रेलिया के युवा तेज गेंदबाज जेम्स पेटिनसन भारत के खिलाफ इस महीने के अंत में होने वाली चार टेस्ट की शृंखला के लिए बेताब हैं और उनका मानना है कि मेहमान टीम के प्रतिष्ठित बल्लेबाजी क्रम से बेहतर चुनौती उनके लिए कुछ नहीं हो सकती।  26 दिसंबर से शुरू हो रहे पहले टेस्ट के संदर्भ में पेटिनसन ने कहा, बॉक्सिंग डे टेस्ट सर्वोच्च है। जब मैं युवा था, तो हर साल इसे देखने जाता था। इसलिए अगर मौका मिला, तो वहां इस मैच में खेलना सपना साकार होने की तरह है। इस युवा तेज गेंदबाज ने फॉक्स स्पोर्ट्स से कहा, और वह भी भारत के खिलाफ, उनके बल्लेबाजों से बेहतर कोई चुनौती नहीं।  21 वर्षीय पेटिनसन का पदार्पण काफी शानदार रहा और उन्होंने अपने पहले दोनों टेस्ट की पारियों में पांच या इससे अधिक विकेट चटकाये। पिछली बार यह उपलब्धि ऑस्ट्रेलिया के ही तेज गेंदबाज रोडनी होग ने 1978 में हासिल की थी। पैट कमिन्स, रेयान हैरिस और मिशेल जॉनसन जैसे पेटिनसन के साथी तेज गेंदबाज चोटिल होने के कारण बाहर हैं, जिससे भारत के खिलाफ उनकी चुनौती बढ़ जाएगी।